በሳዑዲ አረቢያ በእስር ላይ ከሚገኙት ኢትዮጵያውያን ውስጥ 1ሺህ ያህሉ  ዛሬ እንደሚለቀቁ ተገለጸ
በሳዑዲ አረቢያ በእስር ላይ ከሚገኙት ኢትዮጵያውያን ውስጥ 1 ሺህ ያህሉ በዛረው ዕለት  ጀምሮ እንደሚለቀቁ ተገልጿል።ከእነዚህም ውስጥ 900 ወንዶች እና 100 ደግሞ ሴቶች መሆናቸው ታውቋል፡፡ጠቅላይ ሚኒስትር ዶክተር አብይ አህመድ ከሳዑዲ ዓረቢያ አልጋ ወራሽ መሀመድ ቢን ሰልማን ጋር በተወያዩበት ወቅት የሳዑዲ አረቢያ መንግስት በአገሪቱ የሚገኙ ኢትዮጵያዊያን እስረኞችን ለመፍታት ዝግጁ መሆኑን ገልጸዋል፡፡በውይይቱ ወቅት ጠቅላይ ሚኒስትሩ በተለያዩ ምክንያቶች በሳዑዲ ዓረቢያ በህግ ጥላ ስር የሚገኙ ኢትዮጵያዊያን እንዲፈቱ ጥያቄ አቅርበው፥ ሳዑዲ አረቢያም ጥያቄውን በመቀበል ኢትዮጵያዊያኑን እንደምትፈታ በገለጸችው መሰረት ነው እስረኞቹን የፈታችው።በሳዑዲ አረቢያ የሥራ ጉብኝት እያደረጉ የሚገኙት ጠቅላይ ሚኒስትር ዶ/ር አብይ አህመድ ከሳዑዲ ዓረቢያ አልጋ ወራሽ መሀመድ ቢን ሰልማን መንግስታቸው ኢትዮጵያ የምታደርገውን የልማት ጥረት ሳዑዲ አረቢያ እንደምትደግፍ ገልጸውላቸዋል።ጠቅላይ ሚኒስትሩ በሳዑዲ የሚያደርጉት ጉብኝት የአገሪቷ ንጉስ ቢን ሰልማን አብዱልአዚዝ ባደረጉላቸው ግብዣ መሰረት መሆኑን የውጭ ጉዳይ ሚኒስቴር ቃል አቀባይ ጽህፈት ቤት አስታውቋል።